उन्नाव. अयोध्या में राम मंदिर निर्माण का मुद्दा लगातार गरमाता जा रहा है। एक ओर जहां सुप्रीम कोर्ट से मंदिर या मस्जिद निर्माण को लेकर अभी कोई फैसला नहीं आया है। वहीं, हिंदूवादी नेता साध्वी प्राची का कहना है कि मंदिर निर्माण शुरू हो गया है। यूपी के उन्नाव में आयोजित एक कार्यक्रम में बोलते हुए उन्होंने कहा, ''अयोध्या में मंदिर का शिलान्यास हो चुका है और निर्माण भी शुरू कर दिया गया है। जल्द ही राम मंदिर बनकर तैयार हो जाएगा। जहां तक बाबरी मस्जिद का सवाल है तो देश के किसी भी कोने में बाबर के नाम की मस्जिद नहीं बनने दी जाएगी।'' यहां आपको बता दें कि अभी कुछ दिनों पहले अयोध्या में मंदिर निर्माण के लिए पहुंची पत्थरों की नई खेप के बाद विवाद खड़ा हो गया था। जिसके बाद बाबरी मस्जिद के एक पैरोकार ने कहा था कि अगर मंदिर निर्माण के लिए पत्थर आने बंद नहीं हुए तो मस्जिद के लिए भी पत्थर आने शुरू हो जाएंगे।
धूमधाम से होगा राम मंदिर निर्माण
साध्वी प्राची ने कहा, राम के देश में अगर मंदिर का निर्माण नहीं होगा, तो क्या मक्का मदिना में होगा? मंदिर का निर्माण होगा और अयोध्या में ही होगा। जब शिलान्यास हो चुका है तो समझो मंदिर भी बन गया। वहां तंबू और बंबू लगेगा, वो भी धूमधाम से। क्योंकि हिंदू जो भी करता है वो धूमधाम से ही करता है। मंदिर से धूमधाम से बन रहा है। इसके लिए हम सब ने तैयारी कर ली है। यूपी में कुछ लोग मंदिर को लेकर धमकियां भी दे रहे हैं, लेकिन मैं उन लोगों को बता देना चाहती हूं कि हिंदू इन गीदड़ धमकियों से डरने वाला नहीं है।''
बेटी बचाओ, बहू लाओ का दिलाया संकल्प
साध्वी शुक्रवार को उन्नाव के पुरवा कस्बे में अखिल भारतीय विद्यार्थी परिषद के सम्मान समारोह में पहुंची थीं। इस दौरान लव जिहाद का मुद्दा उठाते हुए उन्होंने बेटी बचाओ, बहू लाओ का संकल्प दिलाया। उन्होंने कहा, ''विशेष संप्रदाय के लड़के अपना नाम और हुलिया चैंज करके हमारी भोली-भाली हिंदू बेटियों को अपने जाल में फंसा लेते हैं। इसके बाद उन्हें अरब देश ले जाकर बेच देते हैं। ऐसे लोगों से सतर्क रहने की जरूरत है। मैं तो बेटी बचाओ, बहू लाओ का संकल्प लेने की सलाह देती हूं। मेरी इस बात का इशारा आप समझ रहे होंगे।''
कमलेश तिवारी ने कुछ गलत नहीं कहा
हिंदू महासभा के कार्यकारी अध्यक्ष कमलेश तिवारी के बयान का समर्थन करते हुए साध्वी प्राची ने कहा, कमलेश ने कुछ गलत नहीं कहा। आरएसएस के लोगों को समलैंगिक कहने वालों को जवाब देना जरूरी था। कुछ लोग कहते हैं कि कमलेश का सिर काटकर लाओ, ईनाम पाओ। मैं तो कहती हूं कोई अगर कमलेश की तरफ आंख उठाकर भी देखता है तो, उसकी खैर नहीं।'' यहां आपको बता दें कि हाल ही में कार्यकारी अध्यक्ष कमलेश तिवारी ने पैगंबर मोहम्मद को गे कहा था, जिसके बाद से मुस्लिम समुदाय के लोगों में काफी रोष है। वे कमलेश के खिलाफ कड़ी कार्रवाई की मांग कर रहे हैं।
hin_Deva awa_Deva hin_Deva hin_Deva hin_Deva hin_Deva hin_Deva